વૃત્રાસુરનો ઇન્દ્રે નાશ કર્યો હતો તેથી બ્રહ્મહત્યાના નિવારણ અર્થે તેઓ તપ કરવા ગયા હતા. ઇન્દ્રનું સ્થાન થોડા સમય સંભાળવા ચંદ્રવંશી રાજા નહુષની તે માટે પસંદગી કરવામાં આવી હતી. નહુષ સદેહે સ્વર્ગમાં જઈ ઈન્દ્ર બન્યા હતા. નહુષ પુરુરવા અને ઉર્વશીના પૌત્ર તથા આયુના પુત્ર હતા. નહુષે સ્વર્ગમાં સારું શાસન કર્યું પરંતુ ઇન્દ્રપદ સાથે પોતાને ઇન્દ્રાણી પણ મળવાં જોઈએ તેવો તેમણે આગ્રહ રાખ્યો. બૃહસ્પતિએ તપોનિષ્ઠ ઇન્દ્ર તથા ઋષિઓ સાથે મંત્રણા કરી ઈન્દ્રાણીને કહ્યું કે ‘તમે નહુષને મહર્ષિઓ દ્વારા ઊંચકાયેલી પાલખીમાં બેસી તમારા નિવાસસ્થાને આમંત્રણ આપજો.’ ઈન્દ્રાણીએ તે મુજબ નહુષને જણાવ્યું.